Ptičja gripa na rubu mutiranja u humani soj (24/2/05) - 2005-02-23
I 'španjolska gripa', 1918, bila je prvotno ptičja gripa
Na sjevernoj hemisferi, ovi su tjedni vrhunac sezone gripe. No, mnoge brine da se na obzorju pomalja novi, mnogo smrtonosniji soj virusa gripe. U jugoistočnoj Aziji, gdje sezona gripe tek počinje, ptičja gripa se rapidno širi regijom. Javnozdravstvene dužnosnike brine da bi ovaj ptičji virus mogao mutirati u soj koji bi se prenosio s čovjeka na čovjeka. S takvim se sojem znanstvenici još ne bi mogli uspješno nositi. No, za sada još nema krize, uvjerava Julie Gerberding, direktorica Američkog nacionalnog centra za kontrolu i prevenciju bolesti: "Nismo neposredno na rubu pandemije gripe." Međutim, dr. Gerberding naglašava važnost brzog uočavanja prvog takvog slučaja prijenosa virusa s čovjeka na čovjeka. Kao primjer navodi pandemiju gripe iz 1918. godine. "Kada je jedan soj ptičje gripe mutirao u oblik koji je doveo do pandemije 1918, to se nije dogodilo preko noći. To se dogodilo u nizu koraka, nizu lokalnih izbijanja bolesti, kroz koje je virus postupno stjecao sve bolju sposobnost prijenosa s čovjeka na čovjeka. Zato je jako važno da već sada imamo 2 milijuna doza cjepiva tipa H-5 i sposobnost da brzo proizvedemo daljnje doze. Zato je važno i da imamo zalihe antivirusnih lijekova koje brzo možemo dopremiti u bilo koje područje u kojemu krene epidemija." Pandemija gripe 1918, poznate i pod nazivom 'španjolska gripa', usmrtila je između 20 i 40 milijuna ljudi diljem svijeta. Za sada, prema Svjetskoj zdravstvenoj organizaciji, ptičja gripa je izazvala 42 smrtna slučaja, sve u azijskim zemljama. No, za sada, ta se gripa prenosi samo s oboljele peradi na ljude, a ne s oboljelih osoba na zdrave. U pogođenim azijskim zemljama ubijene su stotine tisuća pilića i druge peradi u nastojanju da se zaustavi širenje ptičje gripe.